CELEX: 32019D0719
Language: et
Date: 2019-04-30 00:00:00
Title: Komisjoni otsus (EL) 2019/719, 30. aprill 2019, mis käsitleb kavandatavat kodanikualgatust „Kiire, õiglane ja tõhus lahendus kliimamuutuste probleemile“ (teatavaks tehtud numbri C(2019) 3246 all)

10.5.2019   
               
               
                  ET
               
               
                  Euroopa Liidu Teataja
               
               
                  L 122/51
               
            
         KOMISJONI OTSUS (EL) 2019/719,
         30. aprill 2019,
         mis käsitleb kavandatavat kodanikualgatust „Kiire, õiglane ja tõhus lahendus kliimamuutuste probleemile“
         
            
               (teatavaks tehtud numbri C(2019) 3246 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 (1) kodanikualgatuse kohta, eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „Kiire, õiglane ja tõhus lahendus kliimamuutuste probleemile“ sisu on järgmine: „Teadlased ja majandusteadlased on ühel meelel, et saaste suurem maksustamine ja sellest saadud tulu jagamine leibkondadele annab tulemusi.“
                  
               
                     (2)
                  
                  
                     Kavandatud kodanikualgatuse eesmärgid on järgmised: „Fossiilkütuste üha kallinev hind vähendab saastet. See sunnib äriühinguid ja tarbijaid valima keskkonnasõbralikumaid ja odavamaid võimalusi. Kogutud raha makstakse kodanikele igal kuul õiglaselt dividendidena välja. Suurem osa väikese ja keskmise sissetulekuga perekondi saab sellest kasu. Süsinikdioksiidiheite maksustamise korrigeerimine piiridel kaitseb meie majandust ja hoogustab algatuse üleilmset kasutuselevõtmist. Lisakasuks on: puhtam õhk; rohkem töökohti ja poliitika ühtlustamisest tulenevad valitsemissektori väiksemad kulutused.“
                  
               
                     (3)
                  
                  
                     Euroopa Liidu lepinguga (ELi leping) on tugevdatud liidu kodakondsust ja täiustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Komisjonil on õigus esitada aluslepingute rakendamiseks vajalike liidu õigusaktide ettepanekuid, et:
                     
                                 —
                              
                              
                                 kehtestada Euroopa Liidu toimimise lepingu artikli 113 alusel sätted käibemaksu, aktsiisi ja teisi kaudseid makse käsitlevate õigusaktide ühtlustamiseks sel määral, mis on vajalik siseturu rajamise ja toimimise tagamiseks ja konkurentsi moonutamise vältimiseks;
                              
                           
                                 —
                              
                              
                                 võtta Euroopa Liidu toimimise lepingu artikli 192 lõike 1 ja 2 alusel (mida tõlgendatakse koostoimes Euroopa Liidu toimimise lepingu artikli 191 lõike 1 esimese ja neljanda taandega) meetmeid keskkonna säilitamise, keskkonnakaitse ja keskkonna kvaliteedi parandamise eesmärkide saavutamiseks ning edendada rahvusvahelisel tasandil meetmeid selleks, et tegeleda piirkondlike ja ülemaailmsete keskkonnaprobleemidega ja eelkõige võidelda kliimamuutuste vastu;
                              
                           
                                 —
                              
                              
                                 rakendada Euroopa Liidu toimimise lepingu artikli 207 alusel ühist kaubanduspoliitikat.
                              
                           
               
                     (6)
                  
                  
                     Nimetatud põhjustel ei jää kavandatud kodanikualgatus ilmselgelt välja komisjoni volituste ulatusest, mille kohaselt on komisjonil õigus esitada ettepanek liidu õigusakti kohta, millega rakendatakse aluslepinguid vastavalt eespool nimetatud määruse artikli 4 lõike 2 punktile b.
                  
               
                     (7)
                  
                  
                     Lisaks on moodustatud kodanike komitee ja määratud kontaktisikud, nagu on ette nähtud eespool nimetatud määruse artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.
                  
               
                     (8)
                  
                  
                     Seetõttu tuleks kavandatud kodanikualgatus „Kiire, õiglane ja tõhus lahendus kliimamuutuste probleemile“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatud kodanikualgatus pealkirjaga „Kiire, õiglane ja tõhus lahendus kliimamuutuste probleemile“ registreeritakse.
         
         
            Artikkel 2
            Käesolev otsus jõustub 6. mail 2019.
         
         
            Artikkel 3
            Käesolev otsus on adresseeritud kavandatud kodanikualgatuse „Kiire, õiglane ja tõhus lahendus kliimamuutuste probleemile“ korraldajatele (kodanike komitee liikmetele), keda esindavad kontaktisikutena Christiaan Frederik ALOFS ja Brigitte Ludovica Franciscus Maria VAN GERVEN.
         
         
            Brüssel, 30. aprill 2019
            
               
                  Komisjoni nimel
               
               
                  asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.